CELEX: 52017DP0266
Language: el
Date: 2017-06-15 00:00:00
Title: Απόφαση του Ευρωπαϊκού Κοινοβουλίου της 15ης Ιουνίου 2017 σχετικά με την αίτηση για την άρση της ασυλίας της Marine Le Pen (2017/2021(IMM))

18.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/157
            
         
      P8_TA(2017)0266
      Αίτηση για την άρση της ασυλίας της Marine Le Pen
      Απόφαση του Ευρωπαϊκού Κοινοβουλίου της 15ης Ιουνίου 2017 σχετικά με την αίτηση για την άρση της ασυλίας της Marine Le Pen (2017/2021(IMM))
      (2018/C 331/25)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση άρσης ασυλίας της Marine Le Pen, που διαβίβασε ο Pascal Guinot, Γενικός Εισαγγελέας Εφετών της Aix-en-Provence, στις 9 Δεκεμβρίου 2016, και η οποία ανακοινώθηκε στην Ολομέλεια στις 19 Ιανουαρίου 2017,
               
            
                  —
               
               
                  έχοντας καλέσει την κ. Le Pen σε ακρόαση στις 29 Μαΐου 2017 και στις 12 Ιουνίου 2017, σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
               
            
                  —
               
               
                  έχοντας υπόψη το άρθρο 23 πρώτο εδάφιο, το άρθρο 29 πρώτο εδάφιο, το άρθρο 30 και το άρθρο 31 πρώτο εδάφιο της Πράξης της 29ης Ιουλίου 1881 και τα άρθρα 93-2 και 93-3 της Πράξης της 29ης Ιουλίου 1982,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A8-0223/2017),
               
            
                  Α.
               
               
                  λαμβάνοντας υπόψη ότι ο Γενικός Εισαγγελέας Εφετών της Aix-en-Provence ζήτησε την άρση της ασυλίας της βουλευτού του Ευρωπαϊκού Κοινοβουλίου Marine Le Pen, στο πλαίσιο δικαστικής αγωγής σχετικά με εικαζόμενο αδίκημα·
               
            
                  Β.
               
               
                  λαμβάνοντας υπόψη ότι, βάσει του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους·
               
            
                  Γ.
               
               
                  λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7, κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  Δ.
               
               
                  λαμβάνοντας υπόψη ότι, σύμφωνα με το άρθρο 26 δεύτερο εδάφιο του Συντάγματος της Γαλλικής Δημοκρατίας, κανένα μέλος του Κοινοβουλίου δεν είναι δυνατόν να συλληφθεί ή να αποτελέσει αντικείμενο άλλου στερητικού ή περιοριστικού της ελευθερίας μέτρου συνεπεία κακουργημάτων ή πλημμελημάτων παρά μόνον κατόπιν αδείας της Συνέλευσης στην οποία συμμετέχει, με εξαίρεση την περίπτωση διάπραξης σοβαρού εγκλήματος ή αυτοφώρου αδικήματος ή επιβολής οριστικής καταδίκης·
               
            
                  Ε.
               
               
                  λαμβάνοντας υπόψη ότι η Marine Le Pen κατηγορείται για δυσφήμιση εκλεγμένου αξιωματούχου, αδίκημα που διώκεται σύμφωνα με το γαλλικό δίκαιο και συγκεκριμένα σύμφωνα με το άρθρο 23 πρώτο εδάφιο, το άρθρο 29 πρώτο εδάφιο, το άρθρο 30 και το άρθρο 31 πρώτο εδάφιο της Πράξης της 29ης Ιουλίου 1881 και τα άρθρα 93-2 και 93-3 της Πράξης της 29ης Ιουλίου 1982·
               
            
                  ΣΤ.
               
               
                  λαμβάνοντας υπόψη ότι, στις 28 Ιουλίου 2015, ο Christian Estrosi κατέθεσε έγκληση με δήλωση παραστάσεως πολιτικής αγωγής ενώπιον του πρεσβυτέρου των ανακριτών της Νίκαιας κατά της Marine Le Pen, με την κατηγορία της δυσφήμισης εκλεγμένου αξιωματούχου με θητεία ορισμένου χρόνου· λαμβάνοντας υπόψη τον ισχυρισμό του, σύμφωνα με τον οποίο, στις 3 Μαΐου 2015 και κατά τη διάρκεια της εκπομπής Le Grand Rendez-vous που μεταδίδονταν ταυτόχρονα στο κανάλι iTÉLÉ και στο σταθμό «Europe 1», η Marine Le Pen προέβη στις ακόλουθες παρατηρήσεις οι οποίες συνιστούν ισχυρισμούς ή κατηγορίες που θίγουν την τιμή ή την υπόληψή του:
                  «Ακούστε, αυτό που ξέρω εγώ είναι ότι ο κ. Estrosi έχει χρηματοδοτήσει την UOIF (ΣτΜ: Ένωση των ισλαμικών οργανώσεων στη Γαλλία) και έχει καταδικαστεί από τη διοικητική δικαιοσύνη διότι ζήτησε τόσο χαμηλό ενοίκιο από τζαμί της UOIF που ακόμη και το διοικητικό δικαστήριο αισθάνθηκε υποχρεωμένο να τον μαλώσει· στην πραγματικότητα αυτό που έκανε δεν είναι παρά δείγμα του τρόπου με τον οποίο οι δήμαρχοι αυτοί χρηματοδοτούν παράνομα τα τζαμιά, κατά παράβαση του νόμου του 1905· όταν λοιπόν σε πιάσουν με το δάχτυλο στο βάζο της πελατειακής και θρησκευτικοκοινοτικής μαρμελάδας, τότε βέβαια, πρέπει να αρχίσεις να φωνάζεις δυνατά για να φοβηθεί ο νοικοκύρης, αλλά εγώ δεν κολλάω στις λέξεις, μ’ ενδιαφέρουν οι πράξεις…»· απαντώντας δε στην ερώτηση του δημοσιογράφου «Άρα ο Estrosi είναι συνένοχος των τζιχαντιστών;», η κ. Le Pen απάντησε, πάντα σύμφωνα με τον ενάγοντα: «Η βοήθεια, η παροχή προμηθειών, η αρωγή, όταν βοηθάς τον ισλαμιστικό φονταμενταλισμό να ριζώσει, να διαδοθεί, να στρατολογήσει, ε τότε ναι, είσαι ως ένα βαθμό, ηθικά, και λίγο συνένοχος»·
               
            
                  Ζ.
               
               
                  λαμβάνοντας υπόψη ότι η Marine Le Pen έχει κληθεί δύο φορές σε ακρόαση, σύμφωνα με το άρθρο 9 παράγραφος 6 του Κανονισμού· λαμβάνοντας υπόψη εντούτοις ότι απέφυγε να υποβάλει τις παρατηρήσεις της στην αρμόδια επιτροπή·
               
            
                  Η.
               
               
                  λαμβάνοντας υπόψη ότι η εικαζόμενη πράξη δεν τελεί σε άμεση και προφανή συνάρτηση με την άσκηση των καθηκόντων της Marine Le Pen υπό την ιδιότητά της ως μέλους του Ευρωπαϊκού Κοινοβουλίου, ούτε συνιστά γνώμη εκφρασθείσα ή ψήφο δοθείσα κατά την άσκηση των καθηκόντων της υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
                  Θ.
               
               
                  λαμβάνοντας υπόψη ότι, σύμφωνα με το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι κατηγορίες προδήλως δεν έχουν καμία σχέση με το αξίωμα της Marine Le Pen ως μέλους του Ευρωπαϊκού Κοινοβουλίου και άπτονται μάλλον δραστηριοτήτων αποκλειστικά εθνικού ή περιφερειακού χαρακτήρα και ότι, ως εκ τούτου, δεν έχει εφαρμογή το άρθρο 8·
               
            
                  Ι.
               
               
                  λαμβάνοντας υπόψη ότι μόνο η ασυλία που αναφέρεται στο άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης δύναται να αρθεί·
               
            
                  ΙΑ.
               
               
                  λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, δεν υφίστανται βάσιμες υπόνοιες ότι η αίτηση άρσης της ασυλίας υποβλήθηκε με σκοπό να επιχειρήσει να παρεμποδίσει το κοινοβουλευτικό έργο της Marine Le Pen, ή με την πρόθεση πολιτικά υποκινούμενης δίωξης αυτής (fumus persecutionis)·
               
            
               
                  1.
               
               
                  αποφασίζει να άρει τη ασυλία της Marine Le Pen·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Γαλλικής Δημοκρατίας και στην Marine Le Pen.
               
            
         (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI:EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.